A Dance with Dragons
Martin plănuia ca a patra carte să se intituleze "Dansul dragonilor", acțiunea fiind reluată la cinci ani după cea din "Iureșul săbiilor" (pentru ca personajele tinere să crească). În timp ce scria, și-a dat seama că asta va duce la apariția multor pasaje în care se povestesc evenimente petrecute în acei cinci ani, pentru a se umple golurile. După douăsprezece luni de lucru la carte, Martin a decis să abandoneze mare parte din ceea ce scrisese și să o ia de la capăt, continuând povestea de unde o lăsase "Iureșul săbiilor". El a făcut publică această decizie, împreună cu noul titlu, "Festinul ciorilor", la Worldcon-ul din Philadelphia, pe 1 septembrie 2001. Tot atunci a anunțat că "Dansul dragonilor" va deveni a cincia carte a seriei.